SET ปิดพุ่ง 20 จุด รับปัจจัยบวก 2 เด้ง “ฟันโฟลว์” ไหลเข้า – “วัคซีน” โควิดคืบ
SET ปิดพุ่ง 20 จุด รับปัจจัยบวก 2 เด้ง "ฟันโฟลว์" ไหลเข้า - “วัคซีน” โควิดคืบ
3 ธ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,438.32 จุด เพิ่มขึ้น 20.37 จุด (+1.44%) มูลค่าการซื้อขาย 82,636.93 ล้านบาท
10 หุ้นดันดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ส่วนใหญ่ปรับตัวขึ้น ขานรับ Fund Flow ที่ยังไหลเข้าอยู่ ทำให้หุ้นบิ๊กแคปต่างปรับตัวขึ้น ไม่ว่าจะเป็นหุ้นในกลุ่มแบงก์, กลุ่มพล้งงาน, กลุ่มปิโตรเคมี เป็นต้น อีกทั้งเชื่อมั่นว่ากรมควบคุมโรคน่าจะติดตามผู้ที่ใกล้ชิดผู้ติดเชื้อไวรัสโควิด-19 ได้หมดจากกรณีหญิงไทยที่มาจากเมียนมาลักลอบเข้าไทยติดเชื้อโควิด ทำให้ไม่น่าจะมีการแพร่ระบาดในประเทศ ส่วนเรื่องของนายกรัฐมนตรีที่ใช้บ้านพักทหารหลังเกษียณก็จบไปเรียบร้อย หลังศาลรัฐธรรมนูญวินิจฉัยว่านายกรัฐมนตรีไม่มีความผิด
ทั้งนี้ ตลาดฯได้หันมาให้ความสำคัญกับความคืบหน้าวัคซีนต้านไวรัสโควิด-19 หลังอังกฤษเป็นชาติตะวันตกประเทศแรกที่อนุมัติใช้วัคซีนต้านโควิด-19 ที่พัฒนาโดยบริษัทไฟเซอร์ของสหรัฐและบริษัทไบโอเอ็นเทคของเยอรมนี และนายบารัค โอบามา อดีตประธานาธิบดีสหรัฐ ก็จะฉีดวัคซีนต้านโรคโควิด-19 เมื่อวัคซีนได้รับการอนุมัติให้ใช้ได้แล้ว เพื่อสร้างความมั่นใจให้กับประชาชนเกี่ยวกับความปลอดภัยของวัคซีน ทำให้สร้างความเชื่อมั่นในตัววัคซีนต้านไวรัสโควิด-19 ได้มากขึ้น
แนวโน้มการลงทุนในวันพรุ่งนี้ (4 ธ.ค.) นายศราวุธ กล่าวว่า ตลาดฯยังมีโอกาสปรับขึ้นต่อไปได้ โดยให้แนวรับ 1,430 จุด ส่วนแนวต้าน 1,450 จุด พร้อมให้ติดลามผลการประชุมกลุ่มประเทศผู้ส่งออกน้ำมัน และชาติพันธมิตร (โอเปกพลัส) และตัวเลขจ้างงานนอกภาคเกษตรเดือนพ.ย.ของสหรัฐ ส่วนปัจจัยการเมืองในประเทศถ้าไม่มีอะไรที่แย่ ก็ไม่มีอะไรน่ากังวล
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 4,013.81ล้านบาท ปิดที่ 42.25 บาท เพิ่มขึ้น 1.25 บาท
KBANK มูลค่าการซื้อขาย 3,855.88 ล้านบาท ปิดที่ 115.50 บาท เพิ่มขึ้น 4.00 บาท
IVL มูลค่าการซื้อขาย 2,882.24 ล้านบาท ปิดที่ 34.25 บาท เพิ่มขึ้น 2.25 บาท
BAM มูลค่าการซื้อขาย 2,868.87ล้านบาท ปิดที่ 22.30 บาท เพิ่มขึ้น 1.20 บาท
PTTEP  มูลค่าการซื้อขาย 2,373.83 ล้านบาท  ปิดที่  99.00 บาท เพิ่มขึ้น 0.50 บาท